‘‘मुझे आपसे सहानुभूति है। पर आपकी पत्नी और मैं दो भिन्न-भिन्न अस्तित्व हैं, भले ही हम क्लोन हों। हमारे मस्तिष्क की बनावट एक होगी, परंतु सोच एक नहीं है। क्योंकि समय और परिस्थितियाँ बदल चुकी हैं। आपके लिए बीता हुआ समय भले ही सबसे बड़ा सत्य हो, पर मेरे मन में उस सत्य की परछाई भी नही हैं मैं स्वयं को आपकी पत्नी नहीं समझती और न ही आपके साथ आ सकती हूँ’’ मनोरमा ने स्पष्ट इनकार कर दिया। अचरज और अविश्वास से विनय की आँखें फैल गई। मनोरमा का एक-एक शब्द उसे वज्र-प्रहार की भाँति प्रतीत हो रहा था। निराशा की काली स्याही उसके मन पर तेजी से फैलती जा रही थी, जिसमें सारे रंग छिपे जा रहे थे।